Interpretul de muzică ușoară Mihai Constantinescu a murit, marți seară, la Spitalul de Urgență Floreasca din Capitală, după un stop cardio-respirator, informează Mediafax. Artistul în vârstă de 73 de ani era în comă din luna mai a acestui an.





Mihai Constantinescu



Mihai Constantinescu avea 73 de ani. Reprezentanții Spitalului de Urgență Floreasca au declarat pentru Mediafax că artistul Mihai Constantinescu a murit marți seara, în jurul orei 19.00, după un stop cardio-respirator neresuscitabil.Mihai Constantinescu se afla în comă din luna mai a acestui an , când a fost dus la spital în urma unui stop cardio-respirator.Mihai Constantinescu avea 73 de ani.

Artistul a suferit două intervenții la inimă în ultimii circa 10 ani.







În anul 2008, el a fost supus unei intervenţii chirurgicale la Secţia Clinică Chirurgie Cardiovasculară din cadrul Institutului de Boli Cardiovasculare şi Transplant Târgu Mureş, cu diagnosticul stenoză aortică strânsă, cardiopatie valvulară, insuficienţă mitrală gradul 3/4, insuficienţă tricuspidiană gradul 2, hipertensiune pulmonară medie. În anul 2017, artistul a fost supus unei noi intervenţii chirurgicale, după ce valva mitrală a avut o disfuncţie.





Biografie: "Lumea minunată" a lui Mihai Constantinescu. Averea muzicală pe care o lasă în urmă



Mihai Constantinescu a fost unul dintre cei mai cunoscuți interpreți și compozitori de muzică ușoară tradițională românească, fiind autor a zeci de șlagăre care au rămas în memoria mai multor generații, scrie Mediafax.



Născut pe 4 ianuarie 1946, Mihai Constantinescu a absolvit Institutul de Educație Fizică și Sport din București în 1973, după ce, cu un an înainte, terminase cursurile Școlii Populare de Artă.



Artistul făcuse parte din corul de copii al Radiodifuziunii Române, iar, în anul 1964, a devenit membru al grupului Mondial, perioadă în care a lansat piesa "Păpușa".



Mihai Constantinescu a mai cântat cu Modern Group, trupa lui Petre Magdin, iar apoi a fost remarcat de realizatorul TV Titus Munteanu, care apoi l-a lansat într-un trio, alături de Olimpia Panciu și Marius Țeicu.



În anul 1999 a lansat single-ul "Iubiți și câinii vagabonzi", care s-a bucurat de o mare popularitate.







A fost şi compozitor, unele dintre piesele sale apărând pe dublul CD al cântăreţei Anastasia Lazariuc lansat în 2003. De altfel, Mihai Constantinescu a avut o colaborare lungă cu Anastasia Lazariuc, una dintre cele mai cunoscute melodii fiind "Maria".







De-a lungul carierei a avut numeroase turnee în Europa, dar și în SUA.



În 2002, Editura Muzicală a Uniunii Compozitorilor și Muzicologilor din România i-a lansat un caiet de cântece selectate din șlagărele lansate în trei decenii. Tot în anul 2002, Mihai Constantinescu a primit Diploma de Onoare la Gala Muzicii Ușoare “O zi printre stele” din partea Ministerului Culturii.







Printre piesele celebre lansate de Mihai Constantinescu se mai numără "Sus în deal" (1987), dar și "O lume minunată" (1999).







Unul dintre artiștii simbol ai muzicii ușoare românești din anii 1970, alături de cântăreți precum Dan Spătaru, Margareta Pâslaru, Angela Similea, Cornel Constantiniu, Mihai Constantinescu a intrat într-un con de umbră în ultimele două decenii, muzica pe care o interpreta fiind considerată ușor depășită.



Mihai Constantinescu și-a anulat în luna martie câteva concerte din cauza stării de sănătate, fiind cunoscut de multă vreme cu probleme cardiace.